b'\n_START_ARTICLE_\nEmir Kusturica\n_START_SECTION_\n\xc5\xbdivljenje in delo\n_START_PARAGRAPH_\nEmir Kusturica se je po koncu \xc5\xa1tudija vrnil v Bosno, kjer je pri\xc4\x8del profesionalno kariero na Televiziji Sarajevo. Njegov prvi, kontroverzni film\xc2\xa0\xc2\xbbNevjeste dolaze\xc2\xab, je izzval veliko polemik in je bil tudi prepovedan zaradi \xc2\xbbeksplicitnega obravnavanja seksualnih tabujev\xc2\xab. Ve\xc4\x8d sre\xc4\x8de je imel z naslednjim televizijskim filmom\xc2\xa0\xc2\xbbBife Titanik\xc2\xab, zasnovanem na zgodbi Nobelovega nagrajenca Iva Andri\xc4\x87a, za katerega je osvojil nagrado za re\xc5\xbeijo na narodnem Televizijskem festivalu v Portoro\xc5\xbeu._NEWLINE_Na podro\xc4\x8dje celove\xc4\x8dernih igranih filmov je debitiral s filmom\xc2\xa0\xc2\xbbSje\xc4\x87a\xc5\xa1 li se Doli Bel\xc2\xab, nastalem leta 1981 po scenariju Abdulaha Sidrana. Za ta film je prejel 2 nagradi: Zlatega Leva za najbolj\xc5\xa1i debitantski film na Bene\xc5\xa1kem filmskem festivalu, ter nagrade FIPRESCI, AGIS in CIDLAC na Festivalu jugoslovanskega igranega filma v Puli (1981). Svoj talent je pokazal \xc5\xa1e v naslednjem filmu\xc2\xa0\xc2\xbbOtac na slu\xc5\xbebenom putu\xc2\xab\xc2\xa0(1985), ki ga je ustvaril z istim scenaristom. Ta stvaritev mu je prinesla Zlato palmo na Filmskem festivalu v Cannesu ter nominacijo za Oskarja za najbolj\xc5\xa1i tujejezi\xc4\x8dni film, Ameri\xc5\xa1ke filmske akademije._NEWLINE_Emir Kusturica je sprva predaval re\xc5\xbeijo na Akademiji scenskih umetnosti v Sarajevu. Po odhodu iz BiH je predaval na Univerzi Columbia v New Yorku. Eden njegovih ameri\xc5\xa1kih \xc5\xa1tudentov David Atkins mu je takrat pokazal scenarij, iz katerega je nastal Kusturi\xc4\x8dev prvenec v angle\xc5\xa1kem jeziku \xe2\x80\x93 Arizona Dream (1993), s Faye Dunaway, Johnny Deppom in Jerryjem Lewisom v glavnih vlogah. Film je nagrajen s Srebrnim Medvedom ter posebno nagrado \xc5\xbeirije na Filmskem festivalu v Berlinu leta 1993._NEWLINE_Naslednji film\xc2\xa0\xc2\xbbUnderground\xc2\xab\xc2\xa0(ang.) oz.\xc2\xa0\xc2\xbbPodzemlje\xc2\xab\xc2\xa0(srb.) iz leta 1995, je prinesel Kusturici drugo Zlato palmo na Filmskem festivalu v Cannesu._NEWLINE_Kusturica je med drugim aktiven tudi na glasbenem podro\xc4\x8dju; nekaj \xc4\x8dasa je igral bas kitaro v skupini Zabranjeno pu\xc5\xa1enje, sedaj pa nastopa kot vodja skupine Emir Kusturica & the No Smoking Orchestra.'